Jår’galæd’dji

Jårgalæđđji Å/S (på nordsamisk: Jår'galæd'dji), er et tidligere norsk bok- og musikkforlag som var lokalisert i Båteng i Tana kommune i Finnmark. Forlaget ble startet av Odd Ivar og Aage Solbakk, med utgivelser av musikk fra 1974 og bøker fra 1976, og ble regnet som det største samiske forlaget i sin tid. De fleste utgivelsene er på nord-, sør- og lulesamisk.

I tillegg til forlagsvirksomheter inngikk Jår'galæd'dji et samarbeid med Nordisk Video i Kirkenes og Norsk tekst i Oslo og dannet Samivision i  1986, som sto for egenproduserte filmer og dubbing av norske og utenlandske filmer til samisk tale.

I september 1987 ga forlaget ut første nummer av Donald Duck & Co, eller «Vulle Vuojaš», på samisk. Tegneserien ble gitt ut i 33 nummer før det tok slutt i 1988 etter at økonomien gjorde det vanskelig å fortsette med utgivelser.

Jår'galæd'dji regnes som forløperen til stiftelsen ForfatternesForlag som ble etablert i 2002.

Utvalgte utgivelser
Et tilfeldig utvalg av forlagets om lag 120 utgivelser: 
1980: Jurij Baranov - soahtefángan sámis av Torleif Berg - en roman om andre verdenskrig og en krigsfange i Sápmi.
1981: Mihkku av Heaika Buljo - fortelling.
1983: Tjuhppe låhkå klåhkav - en bok om Tassen på lulesamisk.
1986: Anatomiia av Egil Utsi - den første boka om anatomi utgitt på samisk.
1987: Čuotnamat - en samling av tekster skrevet av samiske forfattere.
1989: Dávggǎs ja Násti av Kirsti Paltto - Fortelling på nordsamisk.
Plateutgivelser 1977 og 1978: Máze nieidat volum 1 og 2 («Masijentene»)
Kassettutgivelse 1978: Luođit, joik ved Ailo Gaup.
Plateutgivelse 1980: Juoiga, joik ved Mattis Hætta.

Referanser

Norske forlag
Samisk historie
Samisk kultur
Kultur i Tana
Forlag etablert i 1974
Opphør i 2002
Tanas historie